PROJEKTNI  ZADATAK ZA REKONSTRUKCIJU OŠ IVANA FILIPOVIĆA

UVOD
Grad Osijek planira rekonstruirati Osnovnu školu Ivana Filipovića radi omogućavanja cjelodnevne nastave  te je ovim projektnim zadatkom potrebno:
· izraditi idejno rješenje, 
· pribaviti suglasnost nadležnog ministarstva
· izraditi glavni projekt i troškovnik te drugu tehničku dokumentaciju neophodnu za   ishođenje građevinske dozvole 
· ishoditi pravomoćnu građevinsku dozvolu
· izraditi 3D vizualizaciju s uklapanjem u postojeći prostor i PowerPoint prezentaciju 
· pružiti usluge koordinatora zaštite na radu tijekom izrade projektne dokumentacije
· pružiti svu stručnu pomoć prilikom prijave projekta na javni poziv iz NPOO-a
· pružiti usluge projektantskog nadzora tijekom predviđenog roka realizacije 
· omogućiti pravovremenu stručnu pomoć i pojašnjenja na upite ponuditelja tijekom provođenja postupka javne nabave za izvođača radova i stručni nadzor.

Zahtjev za dodatnim kapacitetom:
· mala školska sportska dvorana, a sukladno Normativu dimenzioniranja prostora osnovnih škola u Republici Hrvatskoj 2022, Smjernicama za izradu dokumentacije u svrhu prijave na javni poziv iz  NPOO radi prilagodbe i omogućavanja cjelodnevne nastave i broju razrednih odjeljenja u 2026./2027. školskoj godini.

Ukupna bruto površina građevine iz glavnog projekta ne smije biti veća od 5% u odnosu na ukupnu bruto površinu građevine iz idejnog rješenja na koje je izdana Suglasnost nadležnog ministarstva.
	
LOKACIJA
Osijek, Kalnička 48,  k.č.br.  2457 k.o. Osijek, površine građevne čestice 11621 m2, prema kopiji katastarskog plana.

POSTOJEĆE STANJE
Na navedenoj katastarskoj čestici postoji izgrađena zgrada osnovne škole za koju je izdano Rješenje o dozvoli za upotrebu Broj: 05-2692/1-1967 od 13. 09. 1967. i Uporabna dozvola KLASA: UP/I-361-05/22-01/000124  od 07. 11. 2022. 
Zgrada nije energetski obnavljana te u tome smislu nema ograničenja uslijed monitoringa potrošnje energenata.

ZADAĆA
Osnovni cilj je izrada projektne dokumentacije (idejnog rješenja i glavnog projekta) prema odredbama Državnog pedagoškog standarda osnovnoškolskog sustava odgoja i obrazovanja  (NN 63/08 i 90/10) i sljedećim propisima: 
Normativi dimenzioniranja prostora osnovnih škola u Republici Hrvatskoj 2022:
https://mzo.gov.hr/vijesti/odluka-o-utvrdjivanju-normativa-prostora-gradjevina-osnovnih-skola/5239
Smjernice za izradu dokumentacije u svrhu izdavanja suglasnosti na idejno rješenje/projekt zahvata u prostoru za osnovne škole:
https://mzo.gov.hr/vijesti/odluka-o-utvrdjivanju-smjernica-za-izradu-dokumentacije-u-svrhu-izdavanja-suglasnosti-na-idejno-rjesenje-projekt-zahvata-u-prostoru-za-osnovne-skole/5645
Podaci o broju razrednih odjela u 2026./2027. školskoj godini su dostupni na poveznici Učionice-2022-23 - Power BI
Prije same izrade idejnog rješenja potrebno je analizirati postojeće stanje i zahtjev za dodatnim kapacitetom te u suradnji s Naručiteljem izraditi optimalno (prostorno i financijski) idejno rješenje kojim se osigurava cjelodnevna nastava. 
Rekonstrukciju zgrade projektirati sukladno Tehničkom propisu o osiguranju pristupačnosti građevina osobama s invaliditetom i smanjene pokretljivosti (NN 12/23).
Rekonstrukcija postojeće zgrade koja je predmet ovoga posla i projektnog zadatka  mora biti projektirana na način da je njena gradnja i uporaba održiva, ekonomski i financijski isplativa, energetski učinkovita i ekološki osviještena uz primjenu DNSH (Do no significant harm) načela.
Primijeniti načela Novog europskog Bauhausa (NEB-a):
· Održivost – postizanje klimatskih ciljeva putem kružnosti i biološke raznolikosti
· Estetika – naglasak na kvaliteti doživljaja i dizajnu izvan funkcionalnosti
· Uključivost – zagovaranje raznolikosti, osiguravanje dostupnosti i poboljšanje dostupnosti
Rješenje mora uključiti i prilagodbu svim propisima i njihovim izmjenama u toku projektiranja.
Odabrani projektant dužan je surađivati s Naručiteljem tijekom svih faza projektiranja i dobiti pisanu suglasnost (na idejno rješenje i glavni projekt). 

PROSTORNO-PLANSKA DOKUMENTACIJA
Predmetna projektna dokumentacija mora biti u skladu s prostorno-planskom dokumentacijom koja je na snazi za predmetnu lokaciju:
· Prostorni plan uređenja Grada Osijeka ("Službeni glasnik" Grada Osijeka broj 8/05, 5/09, 17A/09-ispravak, 12/10, 12/12, 20A/18, 24/22, 23/24 i 7/25 – pročišćeni tekst)
· [bookmark: _Hlk212210456]Generalni urbanistički plan Grada Osijeka ("Službeni glasnik" Grada Osijeka – broj 5/06, 12/06-ispravak, 1/07-ispravak, 12/10, 12/11, 12/12, 2/13-ispravak, 4/13-ispravak, 7/14, 11/15, 5/16-ispravak, 2/17, 13A/20, 4/21, 24/22, 4/24, 23/24 i 7/25 – pročišćeni tekst)

RASPOLOŽIVA DOKUMENTACIJA I PODLOGE 
· Kopija katastarskog plana 
· Prostorno planska dokumentacija dostupna je na mrežnim stranicama Grada (www.osijek.hr)
· Lokacijska informacija na zahtjev u nadležnom upravnom tijelu
· Izvadak iz zemljišne knjige za k.č.br. 2457 k.o. Osijek 
· Rješenje o dozvoli za upotrebu Broj: 05-2692/1-1967 od 13. 09. 1967. 
· Rješenje Okružnog privrednog suda za upis u registar promjene naziva škole Reg.122/68-2 od 17. siječnja 1968. 
· Izvadak iz registra Okružnog privrednog suda u Osijeku i Rješenje o organizaciji od 15.5.1991.
· Uporabna dozvola KLASA:UP/I-361-05/22-01/000124, URBROJ: 2158-1-17-02/03-22-0007 od 07. 11. 2022. 
· 

Napomena:
Geodetsku podlogu osigurava Ponuditelj (Projektant) o svom  vlastitom trošku 

SADRŽAJ PROJEKTA
Idejno rješenje mora sadržavati sve podatke potrebne za ishođenje suglasnosti nadležnog ministarstva kao i za ishođenje posbnih uvjeta građenja i uvjeta priključenja.
Glavni projekt je skup međusobno usklađenih projekata kojima se daje tehničko rješenje građevine i dokazuje ispunjavanje temeljnih zahtjeva za građevinu te drugih propisanih zahtjeva i uvjeta. 
Glavni projekt građevine mora sadržavati one odgovarajuće projekte pojedinih struka koji su, ovisno o vrsti građevine, potrebni za davanje cjelovitog i usklađenog tehničkog rješenja građevine, prikaza smještaja građevine u prostoru i dokazivanje ispunjavanja temeljnih zahtjeva za građevinu, kao i drugih zahtjeva i uvjeta iz Zakona, uvjeta gradnje na određenoj lokaciji, posebnih zakona i propisa donesenih na temelju tih zakona.
Arhitektonskim, elektrotehničkim, građevinskim i strojarskim projektima pobliže se obrađuju pojedini sklopovi građevine ili njezini dijelovi odnosno oblikovanje građevine, te se procjenjuju troškovi za njezino građenje.
Izradu Glavnog projekta potrebno je izvršiti prema Zakonu o gradnji (NN 153/13, 20/17, 39/19, 125/19 i 145/24), Zakonu o prostornom uređenju (NN 153/13, 65/17, 114/18, 39/19, 98/19 i 67/23), Pravilniku o obveznom sadržaju i opremanju projekta građevina (NN 118/19 i 65/20) i drugom relevantnom zakonskom regulativom. Ukoliko za neke zahvate ne postoje nacionalni propisi i upute, projektant će dogovorno s Naručiteljem primijeniti inozemne smjernice i propise koji obrađuju predmetno područje.
Uz glavne projekte potrebno je izraditi i elaborate (elaborat zaštite od požara, geodetski elaborat, elaborat zaštite na radu i dr.) propisane Zakonom i posebnim propisima, a neophodne za ishođenje građevinske dozvole.
[bookmark: _Hlk178934281]Nadalje, potrebno je ishoditi pisano izvješće o kontroli glavnog projekta, ako je kontrola propisana kao i potrebne geotehničke elaborate .
Sve pripremne radove kao i podatke potrebne za pripremu potpunog i kvalitetnog dokumenta, a koji ovim Projektnim zadatkom nisu naznačeni da će Izvršitelju biti dani na raspolaganje ili uvid, Izvršitelj je dužan pribaviti, odnosno pripremiti sam i troškove pribavljanja, odnosno pripremanja uključiti u ponudbenu cijenu.
U okviru ovog projektnog zadatka potrebno je izraditi troškovnik projekta gdje će se u okviru pojedinih troškovničkih stavki, u strukturi troškovnika predvidjeti i oznaku jedinične mjere, količinu te jediničnu cijenu i ukupnu cijenu u eurima, a na kraju, rekapitulaciju po vrstama radova i sveukupnu cijenu izvođenja. Troškovnik s rekapitulacijom treba sadržavati sve podatke (opis troškovničkih stavki, oznake jedinične mjere, količinu i sl.) koji su potrebni za provođenje cjelovitog postupka javne nabave. 
Troškovnik treba biti izrađen u dvije verzije, jedna verzija za potrebe provedbe javne nabave prema Zakonu o javnoj  nabavi (NN 120/16 i 14/22) (bez upisanih jediničnih cijena) i  jedan s upisanim jediničnim cijenama za potrebe Naručitelja. 
Izrađeni Glavni projekti te njihovi sastavni dijelovi – tehnički opis i troškovnik koristit će se kao sastavni dio dokumentacije o nabavi. Izvršitelj je dužan pružiti stručnu pomoć prilikom provedbe postupka javne nabave što znači da je dužan pripremiti sve potrebne odgovore na pitanja pristigla od gospodarskih subjekata i ostalih dionika tijekom provedbe predmetnog postupka javne nabave sve do sklapanja ugovora o javnoj nabavi. Izvršitelj se obvezuje dokaznicom mjera i troškovnikom predvidjeti stvarne količine materijala i radova. 
U sklopu glavnog projekta potrebno je definirati tehničke norme kvalitete materijala i opreme u opisu troškovničkih stavki, a u tehničkom opisu navesti detaljne uvjete dobave, izvođenja i održavanja s posebnim naglaskom na način ispitivanja kvalitete izvršenih radova i materijala.
  
SURADNJA S NARUČITELJEM
Tijekom izrade projekta Izvršitelj je obvezan aktivno surađivati s predstavnikom Naručitelja, izvještavati i upoznavati Naručitelja o napretku izrade projekta i predviđenim rješenjima, a sve u cilju izbjegavanja mogućih nedostataka i drugačijih zahtjeva Naručitelja. Izvršitelj je dužan prisustvovati svim radnim sastancima o svom trošku koji će se održavati tijekom izrade projektne dokumentacije, a na koje će ga pozvati Naručitelj. Naručitelj zadržava pravo primjedbi i sugestija na pojedina rješenja, kompletnost i nivo razrade projektne dokumentacije a Izvršitelj se obvezuje postupiti po svim opravdanim primjedbama Naručitelja bez prava na dodatnu naknadu. Za sva odstupanja od zadanih elemenata potrebna je pisana suglasnost odgovorne osobe Naručitelja. Po dovršetku projektne dokumentacije ista će biti pregledana od strane Naručitelja. Izvršitelj je obvezan izvršiti sve dopune i izmjene dokumentacije po obavljenom pregledu i primjedbama od strane nadležnog ministarstva i Naručitelja i to sve bez prava na dodatnu naknadu.
Tijekom izrade idejnog rješenja i glavnog projekta, a prije podnošenja zahtjeva za ishođenje građevinske dozvole, Izvršitelj je obvezan pravovremeno:
·  pisanim putem izvještavati ovlaštenu osobu Naručitelja o fazama razrade projekta i
·  prezentirati odabrana tehnička rješenja, materijale i slično, a sve kako bi se eventualne primjedbe pravovremeno otklonile.

CIJENA IZRADE PROJEKTNE DOKUMENTACIJE I DINAMIKA PLAĆANJA
Ponudom i ponuđenom cijenom treba uključiti:
- izradu idejnog rješenja 
- ishođenje suglasnosti nadležnog ministarstva
- ishođenje posebnih uvjeta građenja i uvjeta priključenja
- izradu Glavnog projekta  i troškovnika za rekonstrukciju zgrade osnovne škole s pripadajućom PowerPoint  prezentacijom i 3D vizualizacijom zahvata uklopljenog u postojeći prostor
- ishođenje Građevinske dozvole
- pisano izvješće o kontroli glavnog projekta, ako je kontrola propisana.
- usluge koordinatora zaštite na radu tijekom izrade projektne dokumentacije
- usluge projektantskog nadzora tijekom predviđenog roka realizacije 
- stručna pomoć  i pojašnjenja na upite ponuditelja tijekom provođenja postupka javne nabave za izvođača radova i stručni nadzor.
Projektant je obavezan prije podnošenja ponude o svom trošku detaljno sagledati i svojom ponuđenom cijenom obuhvatiti sve potrebne usluge bez obzira da li su iste posebno naglašene u projektnom zadatku ili nisu. Ponuđena i ugovorena cijena za izradu glavnog mora uključivati sve troškove s tim u svezi i projektant nema pravo ni na kakve naknadne troškove.
Izvršitelj je dužan usvojiti sve novonastale izmjene u zakonskoj regulativi koje nastanu tijekom izvršavanja usluge izrade Glavnog projekta te ih implementirati i uskladiti izrađenu dokumentaciju.
Plaćanje prema dinamici izvršenja posla, a koje uključuje i sve eventualne izmjene radi ishođenja, prema članku 21. stavku 2. Državnog pedagoškog standarda osnovnoškolskog sustava odgoja i obrazovanja, suglasnosti nadležnog ministarstva na idejno rješenje kao i eventualne izmjene do ishođenja pravomoćne građevinske dozvole.


	RB
	Aktivnost
	Isplata po/odobrenju dokumentacije od strane Naručitelja ili nadležnog ministarstva/okončanju postupka

	1)
	Izrada idejnog rješenja 
	10%  ukupne cijene 

	2)
	
Suglasnost ministarstva nadležnog za obrazovanje 

	10%  ukupne cijene 

	3)
	
[bookmark: _Hlk149046597]Izrada Glavnog projekta i troškovnika , 3D vizualizacije, Powerpoint prezentacije 
		
	50%  ukupne cijene

	4)
	Ishođenje pravomoćne  građevinske dozvole 
	20%  ukupne cijene

	5)
	Usluga projektantskog nadzora tijekom predviđenog roka realizacije projekta
	10% ukupne cijene




ROK IZRADE TEHNIČKE DOKUMENTACIJE: 
· 15 dana za idejno rješenje od potpisa ugovora/zaprimanja narudžbenice
· 30 dana za izradu Glavnog projekta, troškovnika, 3D vizualizacije, Powerpoint prezentacije i podnošenje zahtjeva za građevinsku dozvolu od ishođenja suglasnosti nadležnog ministarstva na idejno rješenje

DOSTAVA DOKUMENTACIJE
Naručitelju dostaviti dokumentaciju u tiskanom i elektroničkom obliku: Idejno rješenje u 3 (tri) primjerka, a Glavni projekt u 4 (četiri) primjerka u CAD-u ili drugom programskom paketu kompatibilnom s dwg formatom.


Osijek, 24. listopad 2025.
